REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj 06-2/228-23

20. oktobar 2023. godine

B e o g r a d

Z A P I S N I K

14. SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE,

ODRŽANE 20. OKTOBRA 2023. GODINE

Sednica je počela u 10.50 časova.

Sednicom je predsedavao Uglješa Marković, predsednik Odbora.

Sednici su prisustvovali članovi Odbora: Tomislav Janković, Dragan Jovanović, Marija Jovanović, Jasmina Karanac, Robert Kozma, Dragovan Milinković, Marina Lipovac Tanasković, Ivana Nikolić, Đorđe Todorović i Bojan Torbica.

Sednici Odbora su prisustvovali zamenici članova Odbora: Branislav Josifović (zamenik Ivane Srbulović) Milija Miletić (zamenik Miroslava Kondića), Vladimir Obradović (zamenik Tatjane Pašić) i Dejan Ignjatović (zamenik Vojislava Vujića).

Sednici nisu prisustvovavali članovi Odbora: Predrag Marsenić i Nikola Nešić, niti njihovi zamenika.

Sednici su prisustvovali iz Ministarstva građevinarstva, saobraćaja i infrastrukture: Dušan Radonjić, v.d. pomoćnika ministra za stambenu i arhitektonsku politiku, komunalne delatnosti i energetsku efikasnost i iz Republičkog geodetskog zavoda Borko Drašković, direktor, i Gordana Zorić, pomoćnica direktora.

Odbor je, većinom glasova (13 glasova za, jedan nije glasao), u skladu sa predlogom predsednika Odbora usvojio sledeći

D n e v n i r e d :

- Usvajanje zapisnika 12. i 13. sednice Odbora,

1. Razmatranje Predloga zakona o izmenama i dopunama Zakona o komunalnim delatnostima, (broj 011-1949/23 od 6. oktobra 2023. godine), koji je podnela Vlada, u načelu;
2. Razmatranje Predloga zakona o izmenama i dopunama Zakona o postupku upisa u katastar nepokretnosti i vodova, (broj 011-1982/23 od 13. 10. 2023. godine), koji je podnela Vlada, u načelu;
3. Razmatranje Predloga zakona o izmenama i dopunama Zakona o državnom premeru i katastru, (broj 011-1983/23 od 13. 10. 2023. godine), koji je podnela Vlada, u načelu.

Pre prelaska na rad po utvrđenom dnevnom redu Odbor je većinom glasova (13 za, jedan nije glasao) usvojio zapisnik 12. sednice Odbora održane 11. oktobra 2023. godine i zapisnik 13. sednice Odbora održane 11. oktobra 2023. godine.

Radi efikasnijeg rada, predsednik je predložio, a Odbor većinom glasova prihvatio (12 za, jedan uzdržan, jedan nije glasao) da se obavi zajednički pretres o tačkama 1 - 3. dnevnog reda, a zatim da se o svakoj tački Odbor izjasni pojedinačno.

Prva, druga i treća tačka dnevnog reda  **– zajednički pretres**

Predlog zakona o izmenama i dopunama Zakona o komunalnim delatnostima obrazložio je Dušan Radonjić, pomoćnik ministra u Ministarstvu građevinarstva, saobraćaja i infrastrukture, istakavši da je razlog za izmene i dopune Zakona o komunalnim delatnostima sadržan u potrebi da se razgraniči nadležnost republičkih komunalnih inspektora i opštinskih, odnosno gradskih komunalnih inspektora.

Predlog zakona o izmenama i dopunama Zakona o postupku upisa u katastar nepokretnosti i vodova obrazložili su direktor Republičkog geodetskog zavoda mr Borko Drašković i pomoćnica direktora Gordana Zorić, istakavši da se razlozi za donošenje Predloga zakona o izmenama i dopunama Zakona o postupku upisa u katastar nepokretnosti ogledaju u potrebi da se procedura upisa u katastar pojednostavi i ubrza, odnosno da se upis u katastar po službenoj dužnosti, po sili zakona, vrši ako je posebnim zakonom propisano da se upis vrši bez donošenja rešenja i bez utvrđivanja ispunjenosti uslova za upis u katastar.

Predlog zakona o izmenama i dopunama Zakona o državnom premeru i katastru obrazložila je pomoćnica direktora Republičkog geodetskog zavoda Gordana Zorić, istakavši da su razlozi za donošenje ovog zakona sadržani u potrebi da se omogući upis svih vrsta infrastrukturnih i podzemnih objekata, i to na jednom mestu, odnosno u jednoj bazi podataka.

U diskusiji su učestvovali narodni poslanici: Marina Lipovac Tanasković, Uglješa Marković, Dragan Jovanović, Robert Kozma, Dragovan Milinković, Ivana Nikolić, Vladimir Obradović i Dejan Ignjatović i Đorđe Todorović.

Odbor je, u skladu sa članom 155. stav 2. Poslovnika Narodne skupštine, većinom glasova (11 za, jedan protiv, jedan nije glasao) odlučio da predloži Narodnoj skupštini da prihvati Predlog zakona o izmenama i dopunama Zakona o komunalnim delatnostima, u načelu.

Za izvestioca Odbora na sednici Narodne skupštine određen je Uglješa Marković, predsednik Odbora.

Odbor je, u skladu sa članom 155. stav 2. Poslovnika Narodne skupštine, većinom glasova (11 za, dva protiv) odlučio da predloži Narodnoj skupštini da prihvati Predlog zakona o izmenama i dopunama Zakona o postupku upisa u katastar nepokretnosti i vodova, u načelu.

Za izvestioca Odbora na sednici Narodne skupštine određen je Uglješa Marković, predsednik Odbora.

Odbor je, u skladu sa članom 155. stav 2. Poslovnika Narodne skupštine, većinom glasova (11 za, dva protiv) odlučio da predloži Narodnoj skupštini da prihvati Predlog zakona o izmenama i dopunama Zakona o državnom premeru i katastru, u načelu.

Za izvestioca Odbora na sednici Narodne skupštine određen je Uglješa Marković, predsednik Odbora.

\*

\* \*

Sednica je zaključena u 13.05 časova.

Sednica je prenošena u live stream-u i tonski snimana, a video zapis se nalazi na internet stranici Narodne skupštine.

SEKRETAR ODBORA PREDSEDNIK ODBORA

Maja Dimitrijević Uglješa Marković